[Foto’s] VSA-verkiesing: Vee jou af aan die kandidaat van wie jy die minste houToiletpapier met Donald Trump en Hillary Clinton se foto op. Patriotiese Amerikaners kan glo heerlik inkopies doen met die groot hoeveelheid items wat in die VSA te koop is met die gesigte van die twee Amerikaanse presidentskandidate op. Die voorspelbare items, met Donald Trump en Hillary Clinton se afbeelding op, soos T-hemde, wikkelkop-poppies en soetkoekies, is oral beskikbaar, berig die Huffington Post. Maar ŉ paar meer bisarre items is ook op winkelrakke te kry: Daar is ŉ kussing wat ongeskikte geluide maak wanneer jy daarop gaan sit (“whoopie cushions”) met Trump se gesig op, skrikwekkende Halloween-flesse wat lyk of die twee kandidate se koppe binne-in die fles dryf, maskers, speletjies, muntstukke, speelgoedfiguurtjies, inkleurboeke en Trump-sokkies met ŉ pikante Trump-kuifie wat bokant jou skoen uitloer. Volgens die versamelaarskenner, Jim Warwick, eienaar van White House Gifts in Washington, sal versamelaarsitems met Clinton se afbeelding op oor ŉ paar jaar van nou af baie waardevoller wees as dié met Trump se gesig op, al is daar ŉ groter verskeidenheid items wat met Trump die spot dryf. “Clinton se items het baie meer langtermynwaarde, eenvoudig omdat sy die eerste vrouekandidaat is, net soos die waarde van Obama se eerste veldtog,” het Warwick aan die Huffington Post gesê. “Oor ŉ honderd jaar van nou af sal enigiets wat met Hillary geassosieer word, een van die waardevolste versamelaarsitems wees wat jy kan besit.”